**A REFORMÁCIÓ HÓNAPJÁBA LÉPÜNK A ZENE VILÁGNAPJÁN**

**AJÁNLOTT IGE, SZEMELVÉNY ÉS ÉNEKEK**

**A 150. ZSOLTÁR**

*„Dicsérjétek az URat! Dicsérjétek Istent szentélyében, dicsérjétek a hatalmas égboltozaton!*

*Dicsérjétek hatalmas tetteiért, dicsérjétek nagyságához méltóan!*

*Dicsérjétek kürtzengéssel, dicsérjétek lanttal és hárfával!*

*Dicsérjétek dobbal, körtáncot járva, dicsérjétek citerával és fuvolával!*

*Dicsérjétek csengő cintányérral, dicsérjétek zengő cintányérral!*

*Minden lélek dicsérje az URat! Dicsérjétek az URat!”*

**SZTÁRAI MIHÁLY, AZ ÉNEKKEL – HEGEDŰVEL VIGASZTALÓ IGEHIRDETŐ**

György Antal: *A hit példaképei – egyháztörténeti olvasókönyv*.

Kálvin Kiadó Bp., 1999. Isten Igéje nincs bilincsbe verve I. rész szövege nyomán

A mohácsi csatavesztés hírére Mária királyné hajóra rakatta kincseit, és otthagyta Budát. Az őrizetlenül hagyott várba a török könnyen bevonulhatott. Ami értéket talált – így Mátyás király híres könyveit, a Corvinákat is –, összepakolta és kivonult az országból. Amit azonban maga után hagyott, merő pusztaság volt: kiégett falvak, lerombolt városok, földönfutó nép.

Ekkor Sztárai Mihály prédikátor úgy érezte, nem maradhat tovább Sárospatakon. Elindult egyenesen a török hódoltságba. Tolnába és Baranyába ment, nem törődve a veszéllyel. Útja sok-sok kilométeren keresztül néptelen városok és falvak üszkös romjai között vezetett. Ember sehol, csak károgó varjúsereg és éhes kóbor kutyák.

* Óh, Uram! – kiált fel fájdalmasan –, kinek hirdessem itt a te vigasztaló igédet?

Feláll egy magas dombra, és végignéz a néptelen tájon. Egyszerre jó gondolata támad. Előveszi hegedűjét, és elkezd hegedülni, majd erős, csengő hangon énekelni kezd. Szívből jön a hang, messze száll, tele van Istent kereső könyörgéssel:

*„Sok ínségünkben hozzád kiáltunk, Felséges Úr Isten,*

*Mert parancsoltad, hogy megkeressünk a mi szükségünkben.”*

S lám egyszerre megelevenedik a táj. Földbe vájt odukból, a nádas sűrűjéből csonttá-bőrré aszalódott férfiak, asszonyok és gyermekek bújnak elő. Alig van emberformájuk. Láttukra kicsordul Sztárai könnye, szíve megtelik forró szeretettel.

* Szegény nyomorult népem, ne essetek kétségbe! Ha mindenki el is hagyott, Isten soha nem hagy el titeket! Szeret és szán benneteket. Építsétek fel hajlékaitokat, műveljétek a földet és bízzatok a jobb jövőben, mert Isten veletek van!

Amikor elbúcsúzik tőlük, hogy egy másik romos falu népét keresse föl, alig akarják elengedni.

* Isten áldjon meg, Sztárai Mihály, mert elhoztad hozzánk a reményt!

Így megy faluról falura, városról városra, naponta 25-30 kilométert is gyalogolva. Hosszabb időre marad Tolna városában, és hirdeti a reformáció igazságát. Aztán egy napon újra vándorbotot fog, és végigjárja Baranyát. Állandóan úton van, szervezi a gyülekezeteket, fiatal lelkészeket állít azok élére. Hét évet tölt így, és valóságos csoda történik. 120 gyülekezet alakul, az ő lelki vezetésével. Mindenütt rendbe hozzák a templomot. Sok helyen iskolát létesítenek, ahol nemcsak az ábécét, hanem a hit igazságait is tanítják.

Sztárait üldözték a törökök, gonosz terveket szőttek ellenségei, hogy elpusztítsák, de Isten mindig megmentette őt a veszedelemből. Idős korában sem pihent. Tolnán, Sárospatakon, majd Pápán volt lelkész. A sok-sok munkáról, amit elvégzett, így írt barátjának:

„Az Úrtól lett ez, és csodálatos a mi szemeink előtt.”

**SZTÁRAI MIHÁLY IMÁDSÁGA (285. DICSÉRET)**

1. Hálaadásunkban rólad emlékezünk,
Kegyelmes Istenünk, tégedet tisztelünk
Te nagy jóvoltodért, és felmagasztalunk,
Haszontalan szolgák, mert ezzel tartozunk.
2. Hajtsd le füleidet, értsd meg kérésünket,
Mi édes Istenünk, ne nézd bűneinket;
Tiszta szívből kérünk, mi könyörgésünket
Vedd hozzád, Úr Isten, esedezésünket.
3. Gerjeszd fel igédnek szerelmét lelkünkben,
Szentlélek Istennek szentségét szívünkben;
Adj igaz értelmet bőséggel elménkben,
Téged szolgálhassunk e földön éltünkben.
4. Tanúságra erőt csak tetőled kérünk,
Hogy szent Istenséged dicsértessék tőlünk:
Ha először a te országod keressük,
Semmiben nem lészen fogyatkozás nékünk.
5. Azért gyorsaságot elkezdett dolgunkban,
Végig megmaradást mi hivatalunkban,
Szorgalmatosságot s hűséget tisztünkben,
Egymás-szeretetet plántálj életünkben.
6. Engedd meg ezeket, Szent Atyánk, Krisztusért,
Mi Üdvözítőnkért, kegyes táplálónkért,
Ki egy hatalomban Szentlélek Istennel
Élsz és uralkodol mindörökké, Ámen.

(szöveg: Sztárai M., Debrecen, 1560)

**SZTÁRAI MIHÁLY ÉNEKEI**

**Mely igen jó az Úr Istent dicsérni (173. dicséret)**

1. Mely igen jó az Úr Istent dicsérni,
Felségednek, én Uram, énekelni,
Szent nevedet dicsérvén magasztalni,
És mindenütt e világon hirdetni.
2. Jókor reggel irgalmadat hirdetni,
Igazságodról éjjel gondolkodni,
Hegedűvel, orgonával zengetni,
Minden éneklő szerszámmal tisztelni.

**Mindenkoron áldom az én Uramat (157. dicséret)**

1. Mindenkoron áldom az én Uramat,
Kitől várom én minden oltalmamat.
Benne vetem minden bizodalmamat;
Mindenkoron dicsérem mint Uramat.
2. Igen vigad és örvendez én lelkem,
Az Istennek segedelmét hogy kérem,
Nyomorultak meghallják, azt örvendem,
Vigadjanak Istenben, arra intem.
3. Én, mikoron Istenhez kiáltottam,
Kegyelmesen tőle meghallgattattam,
Őáltala hamar megszabadultam,
Háborúságimban is megtartattam.
4. Lám, Istennek angyala mind tábort jár,
Az istenfélő emberek körül jár.
Az Istentől azért ki oltalmat vár,
Útjaiban mindenütt az nagy jól jár.
5. Segítségül azért Istent hívjátok,
Ő jóvoltát kóstoljátok, lássátok!
Igen nagy, jó, azt bizonnyal tudjátok:
Benne bízó emberek mind boldogok.
6. Valamíglen élsz ez árnyékvilágban,
Szántszándékkal ne élj a gonoszságban,
Sőt, életed foglaljad minden jóban,
Hogy lakozzál Istennek oltalmában.
7. Sok jók közt a békességet szeressed,
És éltedben mindenkor azt keressed;
E világnak békességét ne nézzed,
Az ördöggel ne légyen közösséged.
8. A felséges Isten szemei vannak
Igazakon, kik csak őbenne bíznak;
Mindazok, kik tőle oltalmat várnak,
Kérésükben mindig meghallgattatnak.
9. Igen közel az Úr Isten azoknak,
Töredelmes szívvel, akik óhajtnak;
Alázatos lélekkel, akik járnak,
Sok ínségből bizton megszabadulnak.

Pluhár Gáborné katechetikai szakértő, RPI